SL Uradni list Evropske unije C 255/16

Objava zahtevka za odobritev manjše spremembe v skladu z drugim pododstavkom člena 53(2) Uredbe (EU) št. 1151/2012

(2015/C 255/08)

Evropska komisija je odobrila to manjšo spremembo v skladu s tretjim pododstavkom člena 6(2) Delegirane uredbe Komisije (EU) št. 664/2014 (1).

ZAHTEVEK ZA ODOBRITEV MANJŠE SPREMEMBE

Zahtevek za odobritev manjše spremembe v skladu z drugim pododstavkom člena 53(2) Uredbe (EU) št. 1151/2012 (2)

„TROTE DEL TRENTINO“

EU št.: IT-PGI-0105-01330 – 28.4.2015

ZOP ( ) ZGO ( X ) ZTP ( )

1. Skupina vložnikov in pravni interes

ASTRO - Associazione Troticoltori Trentini Via Guardini n. 73 38100 Trento ITALIJA E-naslov: info@pec.confagricolturatn.it

2. Država članica ali tretja država

Italija

3. Postavka v specifikaciji proizvoda, na katero se sprememba nanaša

— ☐ Opis proizvoda — ☐ Dokazilo o poreklu — ☒ Metoda pridobivanja — ☐ Povezava — ☐ Označevanje — ☒ Drugo [posodobljeni predpisi]

4. Vrsta sprememb

— ☐ Sprememba specifikacije proizvoda za registrirano ZOP ali ZGO, ki se šteje za manjšo v skladu s tretjim pododstavkom člena 53(2) Uredbe (EU) št. 1151/2012 in zaradi katere ni potrebna sprememba objavljenega enotnega dokumenta. — ☒ Sprememba specifikacije proizvoda za registrirano ZOP ali ZGO, ki se šteje za manjšo v skladu s tretjim pododstavkom člena 53(2) Uredbe (EU) št. 1151/2012 in zaradi katere je potrebna sprememba objavljenega enotnega dokumenta. — ☐ Sprememba specifikacije proizvoda za registrirano ZOP ali ZGO, za katero enotni dokument (ali enakovredni dokument) ni bil objavljen, pri čemer se sprememba šteje za manjšo v skladu s tretjim pododstavkom člena 53(2) Uredbe (EU) št. 1151/2012. — ☐ Sprememba specifikacije proizvoda za registrirano ZTP, ki se šteje za manjšo v skladu s četrtim pododstavkom člena 53(2) Uredbe (EU) št. 1151/2012.

5. Spremembe

Zaradi začetka veljavnosti Uredbe Komisije (EU) št. 56/2013 (3) je bilo treba dopolniti točko 3.3 enotnega dokumenta. V prehrani ZGO „Trote del Trentino“ se namreč dovoli krmljenje s predelanimi živalskimi beljakovinami, pridobljenimi iz neprežvekovalcev, in s krmno mešanico, ki vsebuje navedene predelane živalske beljakovine. Večina krme že vsebuje navedene surovine. Zato bi bilo za ribogojce gospodarsko nevzdržno, če bi za prehrano živali iskali in uporabljali krmo brez teh surovin ali njihovih sledi.

Točki 3.3 enotnega dokumenta se doda naslednji stavek:

Poleg tega je dovoljeno krmljenje s predelanimi živalskimi beljakovinami, pridobljenimi iz neprežvekovalcev, in s krmno mešanico, ki vsebuje navedene predelane živalske beljakovine.

Posodobljeni predpisi

Sklici na Uredbo Sveta (ES) št. 510/2006 (4) so bili nadomeščeni s sklici na Uredbo (EU) št. 1151/2012.

ENOTNI DOKUMENT

„TROTE DEL TRENTINO“

EU št.: IT-PGI-0105-01330 – 28.4.2015

ZOP ( ) ZGO ( X )

1. Ime

„Trote del Trentino“

2. Država članica ali tretja država

Italija

3. Opis kmetijskega proizvoda ali živila

3.1 Vrsta proizvoda

Skupina 1.7 Sveže ribe, mehkužci in raki ter iz njih pridobljeni proizvodi

3.2 Opis proizvoda, za katerega se uporablja ime iz točke 1

Zaščitena geografska označba „Trote del Trentino“ se uporablja za ribe iz družine lososov, ki se gojijo na območju proizvodnje iz točke 4 in spadajo v vrsto postrvi šarenka (Oncorhynchus mykiss (Walb.)). Postrvi morajo imeti ob dajanju na trg naslednje lastnosti: zelenkast hrbet in rožnato progo vzdolž bokov, belkast trebuh in temne pege po telesu ter hrbtni in repni plavuti. Koeficient kondicije mora biti pod 1,25 za ribe do 500 gramov in pod 1,35 za ribe nad 500 gramov. Skupna vsebnost maščob v mesu ne sme presegati 6 %. Meso je bele ali lososne barve, čvrsto, mehko, pusto, z nežnim okusom po ribi, rahlim in prijetnim vonjem po sladki vodi ter brez priokusa po blatu. Kakršne koli neželene arome morajo biti omejene, pri čemer mora biti vsebnost geosmina pod 0,9 μg/kg, mišična čvrstost pa mora imeti vrednost največje natezne sile 4 N ali več.

3.3 Krma (samo za proizvode živalskega izvora) in surovine (samo za predelane proizvode)

Krmni obroki upoštevajo zahteve, ki jih je oblikovala tradicija ob stalni in pošteni rabi. Zato uporabljena krma ne sme vsebovati gensko spremenjenih organizmov in mora imeti ustrezno potrdilo v skladu z veljavnimi predpisi.

Da bi bolje prišla do izraza značilna kakovost mesa ribe z ZGO „Trote del Trentino“, so dovoljene naslednje surovine:

1. žita, zrna ter njihovi proizvodi in stranski proizvodi, vključno z beljakovinskimi koncentrati;

2. oljna semena ter njihovi proizvodi in stranski proizvodi, vključno z beljakovinskimi koncentrati in olji;

3. semena stročnic ter njihovi proizvodi in stranski proizvodi, vključno z beljakovinskimi koncentrati;

4. moka iz gomoljev ter njihovi proizvodi in stranski proizvodi, vključno z beljakovinskimi koncentrati;

5. proizvodi in stranski proizvodi iz rib in/ali rakov, vključno z olji;

6. moka iz morskih alg in iz tega pridobljeni proizvodi;

7. proizvodi iz krvi neprežvekovalcev.

Poleg tega je dovoljeno krmljenje s predelanimi živalskimi beljakovinami, pridobljenimi iz neprežvekovalcev, in s krmno mešanico, ki vsebuje navedene predelane živalske beljakovine.

Obroki morajo biti sestavljeni tako, da zadovoljijo potrebe živali v različnih fazah vzreje.

Dovoljeni so vsi dodatki za uporabo v prehrani živali, določeni z veljavno zakonodajo. Lososno barvo mesa je treba doseči predvsem s karotenoidnim pigmentom astaksantinom in/ali karotenoidi naravnega izvora.

3.4 Posebne faze proizvodnje, ki jih je treba izvajati na opredeljenem geografskem območju

Faze vzreje, ki zajemajo ribji zarod, mladice in odrasle postrvi, ter postopek zakola morajo potekati na območju iz točke 4.

3.5 Posebna pravila za rezanje, ribanje, pakiranje itn. proizvoda, za katerega se uporablja registrirano ime

Končni proizvod se mora prodajati na podstavkih iz polistirena, ovitih s folijo, in/ali v zabojih iz polistirena, ovitih s folijo, in/ali vakuumskih folijah in/ali modificirani atmosferi. Glede na blagovno tipologijo se postrvi prodajajo kot svež proizvod, in sicer cele, brez drobovja, filirane in/ali narezane.

Če se prodajajo cele in/ali brez drobovja, morajo tehtati najmanj 200 g. Če se prodajajo filirane in/ali narezane, morajo tehtati najmanj 90 g.

3.6 Posebna pravila za označevanje proizvoda, za katerega se uporablja registrirano ime

Na vsakem paketu/embalaži mora biti z jasnimi in neizbrisnimi črkami navedena besedna zveza „zaščitena geografska označba“ ali okrajšava „ZGO“, ki se mora jasno razlikovati od vseh drugih napisov.

Prevedena mora biti v jezik države, v kateri se proizvod trži. Prepovedano je dodajati kakršne koli oznake, ki niso izrecno določene.

Na vsakem paketu/embalaži mora biti na etiketi ali embalaži jasno prikazan naslednji logotip. Logotip je lahko tudi v sivinah.

Na etiketi ali vsaki posamezni embalaži mora biti tudi evropski znak za ZGO. Na etiketi ali ustrezni oznaki mora biti navedena številka ali referenčna koda proizvajalca in/ali serije.

4. Jedrnata opredelitev geografskega območja

Območje proizvodnje ZGO „Trote del Trentino“ zajema celo avtonomno pokrajino Trento in občino Bagolino v pokrajini Brescia. To območje torej zajema glavne reke pokrajine Trento in doline ob njihovih pritokih.

5. Povezava z geografskim območjem

Območje proizvodnje so oblikovala obdobja ledeniške in rečne erozije, ki so se med seboj prekrivala. Z morfološkega vidika je za območje značilna pretežno gorata pokrajina z dolinami, ki segajo bolj ali manj globoko v geološko podlago in v katerih so vsa porečja območja. Podnebje na območju proizvodnje postrvi „Trote del Trentino“ je značilno za alpska območja, tj. s pogostimi padavinami, tudi snežnimi v zimskih mesecih, in zmernimi temperaturami tudi poleti. Za območje so značilna večna snežišča in ledeniki, ki zagotavljajo vso vodo za vzrejo postrvi. Zato podnebne in hidrogeološke značilnosti opredeljenega območja, ki jih ni mogoče prenesti ali posnemati, dajejo postrvim „Trote del Trentino“ tiste posebne lastnosti, ki jih zaznamujejo. V kemični sestavi trentske izvirske vode so vrednosti elementov v sledeh (magnezij, natrij, kalij) pod evropskim povprečjem, zato je voda zelo primerna za razvoj postrvi. Ribogojnice postrvi v pokrajini Trento oskrbujejo vodotoki odlične biološke kakovosti z vrednostmi EBI (Extended Biotic Index – razširjen biotski indeks) nad 8, kar ustreza razredu kakovosti I ali II.

Zahtevek za priznanje ZGO „Trote del Trentino“ je upravičen s tem, da se ta proizvod razločuje od proizvodov, ki pripadajo isti blagovni tipologiji, po zelo nizkem koeficientu kondicije in vsebnosti maščob. Poleg tega je meso čvrsto, mehko, pusto, z nežnim okusom po ribi, rahlim in prijetnim vonjem po sladki vodi ter brez priokusa po blatu, ki je večkrat značilen za gojene postrvi.

Posebne lastnosti postrvi „Trote del Trentino“ izvirajo zlasti iz uporabljene vode, ki je je zaradi večnih snežišč in ledenikov na tem območju v obilju, vsebuje veliko kisika ter ima dobre kemijske, fizikalne in biološke lastnosti in nizko temperaturo, ki je med novembrom in marcem na splošno pod 10 °C.

Mrzle vode ne vsebujejo veliko hranilnih snovi, kar povzroča počasno rast. Zaradi tega je proizvodnja rib manjša, vendar se izboljšajo kakovostne lastnosti njihovega mesa, kot sta nizek koeficient kondicije in vsebnost maščob. Poleg tega je zaradi obilne oskrbe z vodo in strmih pobočij večina ribogojnic postrvi v pokrajini Trento zasnovana tako, da ležijo bazeni na različnih višinah, kar omogoča, da je voda naravno bogata s kisikom. Poleg tega dobre lastnosti vode preprečujejo razvoj neželenih alg in mikroorganizmov, ki s svojimi metaboliti povzročajo neprijeten okus, kot je na primer okus po blatu zaradi čezmerne vsebnosti geosmina.

Podnebne značilnosti okolja ob človeškem vložku v skrbi pri upravljanju ribogojnic tesno povezujejo postrvi „Trote del Trentino“ z geografskim območjem proizvodnje.

Vzreja postrvi „Trote del Trentino“ poteka že zelo dolgo in je zakoreninjena v dolgoletni tradiciji, ki se je izoblikovala skozi čas. Ribogojstvo v bazenih izhaja iz 19. stoletja, ko je bila leta 1879 zgrajena ribogojnica v mestu Torbole, katere cilj je bil razširiti ribogojstvo in poribljati javne vode z mladicami postrvi. Prve zasebne ribogojnice so bile ustanovljene v Predazzu leta 1891, Giustinu leta 1902 in Tionu leta 1926, še več drugih pa po drugi svetovni vojni. Te so skozi leta vzdrževale izolirane gojitvene parke znotraj ribogojnic, ki so jih občasno osveževale s plemenkami iz drugih ribogojnic ali divjega okolja, s čimer so zarodu prenesle značilne posebnosti gojenega proizvoda.

Ta tradicija se je okrepila z ustanovitvijo združenja trentskih gojiteljev postrvi (Associazione dei Troticoltori Trentini) leta 1975. To združenje je imelo tako pomembno vlogo pri ponovnem zagonu vzreje postrvi na območju proizvodnje, da se je ime „Trote del Trentino“ močno uveljavilo tako v vsakdanji kot tržni jezikovni rabi, kar dokazujejo računi, etikete in oglasno gradivo.

Sklic na objavo specifikacije

(drugi pododstavek člena 6(1) te uredbe)

To ministrstvo je sprožilo nacionalni postopek ugovora z objavo predloga za spremembo ZGO „Trote del Trentino“ v Uradnem listu Italijanske republike št. 52 z dne 4. marca 2015.

Prečiščeno besedilo specifikacije proizvoda je na voljo na spletni strani: http://www.politicheagricole.it/flex/cm/pages/ServeBLOB.php/L/IT/IDPagina/3335

ali

neposredno na domači strani ministrstva za kmetijske, živilske in gozdarske politike (www.politicheagricole.it), kjer izberete „Prodotti DOP IGP“ (v desnem zgornjem kotu zaslona) in nato „Prodotti DOP IGP STG“ (ob robu na levi strani zaslona), nazadnje pa „Disciplinari di Produzione all’esame dell’UE“.

(1) UL L 179, 19.6.2014, str. 17.

(2) UL L 343, 14.12.2012, str. 1.

(3) UL L 21, 24.1.2013, str. 3.

(4) UL L 93, 31.3.2006, str. 12.